Марко Ганчев
Ерата на водолея

chitanka.info

Не срещам хороскопите с обида,

а с пълно равновесие, защото

съвсем не вярвах им за индивида,

обаче вярвах им за обществото:

ще дойде ерата на водолея —

светът ще бъде благороден в нея.

Додето всички гонеха богатства

или пък власт — отвека туй се прави —

богат се чувствах аз, че властва

духът ми над баналните им нрави:

на дребно няма като тях да се пилея —

ще чакам ерата на водолея.

А после към младежките надежди

прибавих и заканата си дива,

към обществото гледайки под вежди,

когато под мустак ми се подсмива:

ще дойде ерата на водолея —

тогава всички ви ще попилея!

Потекоха години на пантери,

на лъвове, на зайци, леопарди —

и трябваше човек все да се звери

от кой ли звяр по-първо да се варди.

Напълно бях забравил, че живея

заради ерата на водолея.

Но днеска от екрана по пижама

какво дочувам, дявол да го вземе:

четейки хороскопите, мадама

безстрастно казва, че от сума време

били сме в ерата на водолея.

Е, да, подляха ми вода и с нея…

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.